Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 1048/11/8807	Michalovce, 11.4.2012
EEČ : 2-66-91-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 156 odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: školník
Skutková veta:
dňa 17.11.2011 v čase okolo 18.00 h. v objekte Základnej školy obce Zalužice po predchádzajúcom nedorozumení fyzicky napadol pošk. XXXXX, ktorého viackrát udrel päsťou do oblasti tváre, čím mu podľa vypracovaného znaleckého posudku spôsobil zranenia a to, pomliaždenie mäkkých tkanív tváre vľavo v jarmovej oblasti s okoloočnicovou krvnou podliatinou, zlomeninu nosových kostí s posunutím úlomkov a s vybočením nosovej priehradky, pomliaždenie hornej pery vľavo s odreninou, dve tržno-pomliaždené rany na sliznici hornej pery vľavo, pomliaždenie mäkkých tkanív tváre vľavo v oblasti uhla sánky vľavo s krvnou podliatinou, zlomeninu uhla sánky vľavo s posunutím úlomkov so zubom č. 38 v lomnej štrbine otvorenú do ústnej dutiny, zlomeninu kĺbového výbežku sánky vpravo s posunutím úlomkov, poškodenie ložiskového nervu sánky vľavo a pomliaždenie mäkkých tkanív hlavy v pravej spánkovej oblasti s krvnou podliatinou, ktoré si vyžiadali dobu liečenia a práceneschopnosti v trvaní od 18.11.2011 do 05.01.2012, teda 49 dní
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
25 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník PZ, Obvodného oddelenia PZ Vinné uznesením ČVS: XXXXX zo dňa 17.11.2011 začal trestné stíhanie za prečin ublíženia na zdraví podľa § 156 ods. 1 Tr. zákona.
	Uznesením tej istej spisovej značky zo dňa 06.12.2011 vzniesol obvinenie XXXXX za prečin ublíženia na zdraví podľa § 156 ods. 1 Tr. zákona, ktorého sa mal dopustiť na tom skutkovom základe ako je uvedený vo výrokovej časti tohto uznesenia.
	XXXXX uviedol, že je pravdou to čo sa mu kladie za vinu v uznesení o vznesení obvinenia, voči ktorému si nepodal sťažnosť. Ďalej uviedol, že uvedeného dňa bol pod vplyvom alkoholu a po nedorozumení, ktoré nechce rozoberať udrel otvorenou dlaňou poškodeného, ktorému začala tiecť krv z nosa, ktorý potom odišiel do umyvárne. Obvinený za ním išiel aj tam, kde po sebe pokrikovali a potom ho znova udrel do tváre a to viackrát. Svojho konania úprimne ľutuje, nevie čo to do neho vošlo, nikdy nemal takého problémy, s poškodeným sú kamaráti od detstva a aj preto to veľmi ľutuje. Od skutku sa s ním aj stretol, kde sa mu za svojej konanie ospravedlnil.  
	Škodu je ochotný uhradiť. 	
	Vo veci vypovedal aj sv.-pošk. XXXXX, ktorý potvrdil, že skutok sa stal tak ako sa kladie obvinenému za vinu. Uviedol, že obvinený voči nemu mal nejaké narážky ako aj voči starostovi obce, pričom on mu na to nereagoval, čo ho asi vyprovokovalo a preto ho udrel päsťou do tváre. Poškodený mu chcel ujsť ale obvinený ho prenasledoval aj do umyvárne, kde ho napadol ešte raz, a to niekoľkými ranami do tváre. 
	Po incidente mu obvinený aj telefonoval, stretli sa, kde sa mu za svoje konanie ospravedlnil. 
	Zástupca Sociálnej poisťovne, Košice sv. - pošk. XXXXX uviedol, že v prípade pošk. XXXXX vznikla celková škoda vo výške 284.40 €, ktorú žiada uhradiť. 
	Zástupca Unionu, zdravotnej poisťovne, a.s. sv. - pošk. XXXXX uviedla konaním obvineného vznikla poisťovni Union zdravotnej poisťovne, a.s. škoda vo výške 906.41 €. 
	Zástupca zamestnávateľa poškodeného Východoslovenská vodárenská spoločnosť, a.s. XXXXX uviedla, že ich spoločnosti bolo vyplatením nemocenský dávok poškodenému spôsobená škoda vo výške 113.73 €, ktorá žiada uhradiť.  
	Z miesta svojho bydliska je obvinený hodnotený všeobecne. Doposiaľ nebol súdne trestaný. 
	Podľa § 216 ods. 1 Tr. por.: „V konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Podľa odseku 2 citovaného ustanovenia: „V uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.
	Za prečin ublíženia na zdraví podľa § 156 ods. 1, ods. 3 písm. c) Tr. zákona zákon ustanovuje trest odňatia slobody na dva roky až päť rokov.
XXXXX po zákonnom poučení dal súhlas k podmienečnému zastaveniu trestného stíhania a ku skutku, ktorý sa mu kladie za vinu sa priznal a tento úprimne oľutoval, o čom svedčí aj tá skutočnosť, že sa už poškodenému osobne ospravedlnil. 
Konaním obvineného pošk. XXXXX vznikla škoda vo výške 6.845,43 €, ktorú sčasti uhradil a to dňa 20.02.2012 a na zvyšnú časť uzatvoril s poškodeným Dohodu o uznaní dlhu dňa 20.02.2012, kde sa dohodli, že mu zvyšnú sumu splatí v splátkach po 200 €, počnúc mesiacom február 2012. Vo vyšetrovacom spise sa nachádza aj záznam o tom, že dňa 26.03.2012 a 27.02.2012 obvinený uhradil prvú a druhú splátku vo výške 200 €, teda celkovo dlhuje poškodenému 3.145,43 €. 
S pošk. zdravotnou poisťovňou, Union a.s. dňa 26.03.2012 uzatvoril Dohodu o zrážkach zo mzdy a z iných príjmov, na základe, ktorej uznal dlh vo výške 906.41 €, ktorý sa zaviazal splatiť v splátkach po 35 € mesačne. Prvú splátku uhradil dňa 26.03.2012. 
Pošk. Sociálnej poisťovni dňa 26.03.2012 uhradil škodu v plnej výške 284.40 €, ako aj zamestnávateľovi poškodeného VVS, a.s. Košice vo výške 113.73 € toho istého dňa.
	Vzhľadom na vyššie uvedené skutočnosti, ako aj vzhľadom na osobu obvineného, na okolnosti prípadu, s prihliadnutím na jeho doterajší život som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Jozef
prokurátor